text: [{"text_idx": "#000005", "text": "Itulah yang terjadi kepada Hamdan Hashim kerana menghidap Steven-Johnson Sindrom (SJS) akibat alahan terhadap ubat titis mata mengandungi antibiotik."}, {"text_idx": "#000007", "text": "Bagaimanapun, dia cuba berdamai dengan takdir dan bersyukur masih dipanjangkan usia serta ada isteri yang setia dengannya."}, {"text_idx": "#000008", "text": "\u201cMungkin dulu saya nakal jadi Allah beri ujian ini sebagai peringatan dan sayang-Nya terhadap saya."}, {"text_idx": "#000009", "text": "\u201cWalaupun tak dapat melihat sempurna macam dulu apabila mata kanan buta dan kiri pula nampak sedikit saja, saya bersyukur dengan kehidupan sekarang."}, {"text_idx": "#000010", "text": "\u201cTak kaya tapi hidup saya berasa cukup berbanding dulu dan tambah bersyukur dengan adanya isteri yang sanggup menjaga serta bersama dalam susah senang. Moga syurga tempatnya,\u201d katanya."}, {"text_idx": "#000011", "text": "Mengimbas detik hitam yang berlaku dalam hidupnya, Hamdan berkata, pada awalnya dia hanya mengalami sakit mata kemudian merujuk ke klinik untuk mendapatkan rawatan."}, {"text_idx": "#000012", "text": "\u201cWaktu itu, saya dibekalkan dengan ubat titis mata dan selepas menggunakannya, berlaku alahan yang menyebabkan mata dan bibir bengkak hingga dikejarkan ke hospital."}, {"text_idx": "#000013", "text": "\u201cSelepas diberi makan ubat, alahan bertambah teruk hingga naik ruam serta luka pada wajah dan badan."}, {"text_idx": "#000014", "text": "\u201cAkibatnya, saya terpaksa mendapatkan rawatan selama 43 hari di hospital dengan dua minggu di unit rawatan rapi (ICU) dan selebihnya di wad biasa,\u201d katanya."}, {"text_idx": "#000016", "text": "\u201cKini, saya mencari rezeki dengan bekerja sebagai pembantu di kedai makan ibu mentua (Amnah Othman, 64)."}, {"text_idx": "#000017", "text": "\u201cOrang mungkin tengok saya macam normal kerana boleh buat kerja tetapi hanya saya, doktor dan Allah saja tahu keadaan diri ini."}, {"text_idx": "#000018", "text": "\u201cDoktor di hospital kerajaan tak berani nak ambil risiko untuk rawat saya dan kini, saya ikhtiar dapatkan rawatan dengan bertemu pakar mata di Kuala Lumpur setiap tiga bulan sekali."}, {"text_idx": "#000019", "text": "\u201cKosnya bukan sedikit namun saya dengan bantuan isteri sama-sama kumpul duit untuk mendapatkan rawatan,\u201d katanya yang belum dikurniakan zuriat."}, {"text_idx": "#000020", "text": "Sementara itu, isteri Hamdan, Nurrhidayah Hassan memilih untuk setia walaupun suaminya itu bergelar orang kurang upaya (OKU) penglihatan selepas tiga tahun mereka berumah tangga."}, {"text_idx": "#000021", "text": "\u201cSaya sayangkan suami dan lebih bahagia jaga dia (suami) dalam keadaan begitu."}, {"text_idx": "#000022", "text": "\u201cSaya kenal suami sudah lama iaitu sejak 2011 lagi sebelum berkahwin pada 2014."}, {"text_idx": "#000023", "text": "\u201cDitakdirkan, dia sakit pada 2017 namun saya anggap itu ujian dan terus menjaganya."}, {"text_idx": "#000024", "text": "\u201cWaktu itu (suami mula sakit), memang ada yang cuba ambil kesempatan namun saya tak layan kerana naluri dan perasaan bukan ke arah lelaki lain."}, {"text_idx": "#000025", "text": "\u201cBagi saya, apa yang berlaku terhadap suami itu takdir Allah dan saya reda saja dengan ketentuan-Nya,\u201d katanya ketika dihubungi Harian Metro."}, {"text_idx": "#000029", "text": "Sami warga asing diburu buat serangan seksual terhadap wanita tempatan"}, {"text_idx": "#000040", "text": "Warga emas lesap RM3.83 juta ditipu sindiket menyamar polis"}]